stanford-oval/wikipedia huggingface dataset:
עלי ותד
פרסומים נבחרים > מאמרים

מיהו מחבר "המליץ" – המילון העברי (שומרני)־ערבי?, תעודה ט"ז+י"ז, בית הספר למדעי היהדות וארכאולוגיה על שם חיים רוזנברג, אוניברסיטת תל אביב, 2000, עמודים 477–490
מי הוא מחבר הטור הערבי של "המליץ", המילון התלת-לשוני: עברי-ערבי-ארמי?, לשוננו, פב, חוברת שלישית, האקדמיה ללשון העברית, ירושלים, 2020, עמ' 284–295
להבנת המונח 'عوض = פיצוי' בספר המסלול של אבו אסחק בן מארות', אלחצאד 1, עמ' 83–99. המכון האקדמי הערבי לחינוך, המכללה האקדמית בית ברל, 2011
" 'שרח אם בחקותי' לשמס אלחֻכמא נפיס אלדין אבו אלפרג' בן-אלכת'אר (מאה 13), לקראת הוצאתו לאור במהדורה מדעית". ספונות, כו, מכון יד בן-צבי: ירושלים, 2019, עמ' 13–36
"בחינה מחודשת של מושג הנח הנעלם (אלסאכן אלליין) בספר המסלול של אבי יצחק אברהם בן מארות' ", בתוך: אליצור בר־אשר סיגל ודורון יעקב (עורכים), העברית והארמית בימי הביניים – עיונים בלשון ובחוכמת הלשון, אסופות ומובאות בלשון כ"ו, ירושלים: האקדמיה ללשון העברית, 2020, עמודים 300–313
"מילון דו־לשוני: עברי (שומרוני)-ערבי, עלום שם", מחקרים בלשון י"ט, המכון למדעי היהדות, האוניברסיטה העברית בירושלים, תשפ"א, עמודים 89–128
"תוכנית לימודים חדשה: עברית כשפה שנייה בבתי-הספר הערביים", בתוך: נאוה נבו ועלית אולשטיין (עורכות): השפה העברית בעידן הגלובליזציה, עיונים בחינוך היהודי, (קעא–קעז), ירושלים, 2020, האוניברסיטה העברית, הוצאת ספרים ע"ש י"ל מאגנס
"הכלל: 'כל דבר שאין בו רוח חיים זכרהו ונקבהו' בספרות השומרונית הכתובה ערבית", בתוך: Miriam Frenkel and Phillip I. Lieberman (ed.), "An Inspired Man": Studies in Judeo-Arabic Culture Dedicated to the Memory of Joshua Blau, מכון בן-צבי לחקר קהילות ישראל במזרח, Brill, ‏2024, עמודים 211–221
"The Term ʿiwaḍ ("Compensation") and Its Meaning in Sefer ha-Maslul and in the Works of Rabbinic and Arab Grammarians," Intellectual History of the Islamicate World, 2020, Brill, Germany, 1–18
"An Anonymous Samaritan Bilingual Glossary, Hebrew and Arabic: Dating of the Manuscript and the Glossary", ANES: Ancient Near Eastern Studies, Leiden, 57: pp. 59–80, 2020, University of Melbourne
"A Linguistic Issue in كتاب شرح אם בחקותי by Nafīs al-Dīn Abū l-Faraj Ibn al-Kathār (13th century)", JSS – Journal of Semitic Studies LXV/2, pp. 531–548, 2020, Oxford University
"Nafis al-Din's Samaritan-Arabic Translation of Thirteen Verses from the "Song of Moses," Hebrew Union College, 2021
הערות שוליים

1 2  עַלִי וַתַד, פרופ', באתר המכללה האקדמית בית ברל
↑  שלושת חיבורי הדקדוק של ר' יהודה חיוג' במקורם הערבי ובתרגומם לעברית – מהדורה ביקורתית, באתר מוסד ביאליק
↑  مجلة الحصاد (כתב העת "אלחצאד"), באתר המכללה האקדמית בית ברל (בערבית ועברית)
↑  מועצה ציבורית, באתר משרד המשפטים, ‏06.11.2019
↑  בעלי תפקידים במערך ההתמחות והכניסה להוראה, באתר משרד החינוך, ‏תשע"ט
↑  ד"ר עלי ותד – علي وتد, באתר A-LIST – מאגר מומחים ודוברים ערבים בישראל
↑  מחאת הבלשנים בעקבות חוק הלאום, באתר jokopost, ‏31.7.2018
↑  משנתו הלשונית של ר"י חיוג' מבעד למונחיו במקורם הערבי ובתרגומם העברי, באתר Google ספרים
↑  שלושת חיבורי הדקדוק של ר' יהודה חיוג': במקורם הערבי ובתרגומם לעברית חדשה / עלי ותד ודניאל סיון, באתר הספרייה הלאומית
↑  דקדוק עברי שימושי: לבתי ספר ערביים ודרוזים, באתר הספרייה הלאומית
| --- | --- |
בקרת זהויות :  NLI: 987007269315105171  VIAF: 78670815   WorldCat (עם VIAF): 78670815
מקס פיין (משחק וידאו)

מקס פיין (באנגלית: Max Payne) הוא משחק וידאו מסוגת יריות בגוף שלישי והראשון בסדרת המשחקים מקס פיין, אשר פותח על ידי Remedy Entertainment והופץ על ידי Gathering of Developers ב-23 ביולי 2001 למערכת ההפעלה Microsoft Windows, ב-6 בדצמבר 2001 לקונסולות המשחקים פלייסטיישן 2, ב-12 בדצמבר 2001 לקונסולת המשחקים Xbox, ב-16 ביולי 2002 למערכת ההפעלה Mac OS X, ב-16 בדצמבר 2003 לקונסולת המשחקים גיים בוי אדוונס, ב-27 באפריל 2009 לקונסולת המשחקים Xbox 360, ב-12 באפריל 2012 למערכת ההפעלה לטלפונים החכמים iOS, ב-29 באפריל 2012 לקונסולת המשחקים פלייסטיישן 3, ב-14 ביוני 2012 למערכת ההפעלה לטלפונים החכמים אנדרואיד וב-22 באפריל 2016 לקונסולת המשחקים פלייסטיישן 4. עלילת המשחק סובבת סביב מקס פיין, בלש בדימוס במשטרת העיר ניו יורק, אשר מנסה לפתור את תעלומת הרצח הכפול של אשתו וביתו.
עלילה

מקס פיין חוזר ערב אחד לביתו ומגלה כי אשתו וביתו שאך נולדה נרצחו בידי סוחרי סמים המכורים לסם בשם "ולקיר". לאחר לוויית משפחתו, מקס מועבר למחלק הסמים.
שלוש שנים לאחר מכן, מקס עובד כסוכן סמוי וחוקר את העברת משלוחי הולקיר בידי משפחת המאפיה פנצ'ינלו. בי בי הנסלי, חברו למחלק, משאיר לו הודעה להיפגש עם שותפו וחברו הטוב אלכס בלדר ברכבת התחתית. כאשר מקס מגיע למקום, שותפו נרצח בידי מתנקש אנונימי. כתוצאה מכך, המשטרה מחשיבה את מקס לחשוד העיקרי ברצח, ובנוסף משפחת פנצ'ינלו מגלה כי מקס הוא שוטר ורוצה במותו.
מקס עורך מצוד אחר ג'ק לופינו, עבריין שאחראי להפצת הסם עבור משפחת פנצ'ינלו. לאחר שמקס הורגו הוא נפגש עם מונה סאקס, שמסממת אותו וגורמת ללכידתו בידי המאפיה. מקס נמלט משוביו ומצליח להשיג ידו על נשק מהמאפיה הרוסית. הוא חודר לביתו של דון פנצ'ינלו, ראש המאפיה. כאשר הדון נהרג בידי סוכניה של ניקול הורן, יו"ר תאגיד אסיר, מקס מגלה כי הדון הוא רק בובת חוטים בשוק השחור. הורן מזריקה למקס מנת יתר של ולקיר ומשאירה אותו למות.
קצוות חוט מובילים את מקס למפעל היתוך שבבסיסו בונקר צבאי ישן. הוא מגלה שסם הולקיר הוא תוצאתו של ניסוי צבאי שנועד לשפר את סיבולת הלוחמים, אך הופסק עקב תוצאות בלתי צפויות. עוד הוא מגלה, שאשתו גילתה אודות הניסוי בזמן שעבדה במשרד התובע המחוזי, ולכן נרצחה.
לאחר שמקס עוזב את הבונקר, הוא מקבל שיחת טלפון מבי בי שמבקש ממנו להפגש בחניון תת-קרקעי. מקס מגלה כי בי בי היה זה שירה באלכס ושהפליל את מקס ברצח. קרב יריות מתפתח, ומקס הורג את בי בי. הוא מתבקש להגיע לבניין אסגארד ולהפגש עם אדם בשם אלפרד וודן, חבר בארגון סודי הידוע בשם "המעגל הפנימי". הוא מבטיח למקס זיכוי מלא תמורת מותה של הורן. סוכניה של הורן פורצים למקום ורק מקס וודן נותרים בחיים.
מקס עושה את דרכו לתוך בניין אסיר השמור היטב ונפגש עם מונה סאקס בשנית. היא מסרבת לירות בו ונורית במקום. מקס מתעמת עם ניקול הורן ומתוודה בפניה שכל העניין החל משום שאשתו גילתה בדבר ניסוי הסם ולקיר. הורן בורחת לגג, שם ממתין לה מסוק. מקס יורה בכבלים שמחזיקים אנטנה, שמתמוטטת על המסוק וגורמת להשמדתו. מקס נעצר על ידי הבוס שלו, ג'ים בראוורה, ומובל החוצה בידי סוכני SWAT. הוא מחייך כאשר הוא רואה את אלפרד וודן, לאחר שזה הבטיח את דבר זיכויו.
דמויות > דמויות ראשיות

מקס פיין (Max Payne) – שוטר במשטרת העיר ניו יורק שמועבר לסוכנות ה-DEA בעקבות רציחתן של אשתו וביתו התינוקת בידי סוחרי סם הולקיר. מקס מסתנן במסווה לתוך משפחת המאפיה פונצ'ינלו כדי לפקח על אופן העברת הסמים. חודשיים לאחר מכן, מקס מואשם על לא עוול בכפו במותו של סוכן ה-DEA אלכס באלדר, והמשטרה מוציאה נגדו צו מעצר. הוא הופך לבסוף לפורע חוק ולצבא של איש אחד במלחמתו האישית נגד הפשע. הוא הורג מאות חברי כנופיה ואנשים שקשורים לתאוריית הקשר סביב מות משפחתו, בו בעת שהוא נמצא במנוסה מהמשטרה שמבקשת לעצור אותו. הדמות משתמשת במטפורות ובמשחקי מילים כדי לתאר את העולם בו היא נמצאת דרך מונולוגים פנימיים, אשר לפעמים סותרים את הדרך בה הוא מתנהג כלפי חוץ.
מונה סאקס (Mona Sax) – מתנקשת להשכרה. נתקלת לראשונה במקס לאחר שהרג את ג'ק לופינו. היא גורמת ללכידתו ולחקירתו בידי המאפיה. השניים נפגשים מאוחר יותר כאשר היא מבקשת לנקום ברצח אחותה. אולם היא נורית ונחשבת למתה.
ג'ים בראוורה (Jim Bravura) – מפקד המשטרה שמנהל מצוד אחר מקס במשחק הראשון, לאחר שזה האחרון הפך לנמלט.
ולדימיר לם (Vladimir Lam) – גנגסטר רוסי נעים הליכות מהדור הישן. במשחק הראשון הוא היה במלחמה עם המאפיה, ואף על פי שהיה מכותר הצליח להכות חזרה בג'ק לופינו. הוא עורך עסקה עם מקס כדי להשיג ידו על מכלית משא שמכילה כלי נשק צבאיים ואשר נמצאת בחזקתו של דון פונצ'ינלו.
ויני גוגניטי (Vini Gogniti) – מאפיונר במשפחת פונצ'ינלו. הוא משמש כסגנו של ג'ק לופינו. מתואר כאדם אינטליגנט אך פחדן, שנוהג להתעלל בשותפותיו למיטה, לרוב נערות ליווי קטינות. מקס פוצע אותו ורודף אחריו עד אשר הוא מוצא את מקום מחבואו של לופינו.
אלפרד וודן (Alfred Wooden) – סנאטור אמריקני. הוא מתואר כחבר בכיר בחוג הפנימי, אשר מסכים לחלץ את מקס מגזר דינו בתמורה לניטרולו של יריב משותף.
החוג הפנימי (The Inner Circle) – אסופה של אישים בכירים ורבי השפעה אשר שולטים בכל, החל מפשע מאורגן וכלה ברמות הגבוהות של ממשלת ארצות הברית. נאמר שהם קיימים מאז ימי כתות הבונים החופשיים. מבין חבריו נמנים סנאטור אלפרד וודן, סנאטור סבסטיאן גייטס, ולדימיר לם ומר קורקרן.
קירה סילבר (Kira Silver) – בשעה שהיא לא נפגשת פנים מול פנים עם יתר הדמויות, דמותה מהווה קשר חיוני לגיבור עם העולם החיצון. עיתונאית אשר נראית במבזקי חדשות במהלך שני המשחקים, ואשר מקריאה ידיעות על מקס פיין ומעשיו.
ניקול הורן (Nicole Horne) – טייקון ואשת עסקים. אשת מפתח שעומדת מאחורי פרויקט ולהאלה, שהוקם בימי מלחמת המפרץ כדי לפתח סמים המשפרים את המורל ואת הסיבולת. כאשר הפרויקט נכשל היא סירבה לסגור אותו, ושנים לאחר מכן הפיצה את הסמים בשם ולקיר.
דמויות > דמויות משניות

ג'ק לופינו (Jack Lupino) – קאפו של משפחת פונצ'ינלו. מטורף אשר מאמין בתורת הנסתר הודות לשימוש תכוף בסם הולקיר.
אלכס באלדר (Alex Badler) – סוכן DEA וחברו של מקס פיין.
בי בי הנסלי (B.B. Hansley) – סוכן DEA מושחת וחבר של מקס. מקבל שוחד מניקול הורן, ומבקש ממקס לפגוש בסוכן באלדר ברכבת התחתית, שם הוא יורה למוות בבאלדר ומפליל את מקס. לקראת סוף המשחק הוא פוגש במקס ומתגלה כי הוא בוגד שעובד עבור הורן. נורה על ידי מקס בקרב יריות.
אנג'לו פונצ'ינלו (Angelo Punchinello) – הסנדק של משפחת פונצ'ינלו. מתעלל בנשים וסדיסט. מתגלה כי הוא משמש ככלי משחק בידי אחרים.
הערות שוליים

↑  Max Payne for iOS, Macintosh, Mobile Phone, Windows PC, PlayStation 2, Xbox, Xbox 360 Rating, אתר ESRB (באנגלית)
↑  Max Payne Advance for Game Boy Advance Rating, אתר ESRB (באנגלית)
↑  Max Payne for PlayStation 3 Rating, אתר ESRB (באנגלית)
↑  Max Payne for PlayStation 4 Rating, אתר ESRB (באנגלית)
↑  Max Payne Rating, אתר PEGI (באנגלית)
↑  בגרסת הגיים בוי אדוונס, המשחק דורג לבני 16 ומעלה במקום 18 ומעלה.
| --- | --- |
בקרת זהויות :  BnF: cb16627677c (data)
פרנסיס קלסי

| --- | --- |

 לידה:  24 ביולי 1914 Cobble Hill, קנדה 
 פטירה:  7 באוגוסט 2015  (בגיל 101) לונדון, קנדה 
 שם לידה:  Frances Kathleen Oldham 
 ענף מדעי:  פרמקולוגיה ורפואה
 מקום מגורים:  קנדה וארצות הברית
 מקום לימודים:  אוניברסיטת מקגיל (1934)  אוניברסיטת מקגיל (1935)  אוניברסיטת שיקגו (1938)  קולג' ויקטוריה, קולומביה הבריטית 
 מוסדות:  אוניברסיטת דקוטה הדרומית (1954–1957)  מנהל המזון והתרופות האמריקאי (1960–2005)  אוניברסיטת שיקגו 
 פרסים והוקרה:  עיטור הנשיא לשירות אזרחי פדרלי נכבד (1962)  פרס פורמדר (2006)  דוקטור לשם כבוד (יוני 2012)  פרס פד"א קלסי (2010)  חבר במסדר קנדה (2015)  היכל התהילה הלאומי לנשים (2000)  Society of Woman Geographers Outstanding Achievement Award (1981) 
 מספר צאצאים:  2 
 תרומות עיקריות
 מנעה את שיווקה של התרופה תלידומיד בארצות הברית
 
פרנסיס קתלין אולדהם קלסי (באנגלית: Frances Kathleen Oldham Kelsey; ‏24 ביולי 1914 – 7 באוגוסט 2015) הייתה פרמקולוגית ורופאה קנדית והייתה חברה במסדר קנדה. בתפקידה כמבקרת עבור מנהל המזון והתרופות האמריקאי (ה-FDA), היא סירבה לאשר את שיווקה של התרופה תלידומיד בשל חששות שהיו לה לגבי בטיחות השימוש בה. חששותיה הוכחו כמוצדקים כאשר התקבלו ראיות לכך שתלידומיד גורמת למומים מולדים חמורים. במהלך הקריירה של קלסי נחקקו חוקים שחיזקו את היכולת של מנהל המזון והתרופות לפקח על שחרור תרופות לשוק. קלסי הייתה האישה השנייה לה הוענק "עיטור נשיא המדינה על שירות אזרחי פדרלי נכבד", העיטור הגבוה ביותר שיכול לקבל עובד פדרלי בארצות הברית בתפקיד אזרחי. העיטור הוענק לה על ידי הנשיא ג'ון פ. קנדי.
קורות חיים

קלסי נולדה בשאוניגן לייק, על האי ונקובר שבקולומביה הבריטית. קלסי השלימה את לימודי התיכון בבית הספר סנט מרגרט, בגיל 15. היא למדה בקולג' ויקטוריה, קולומביה הבריטית (בשנים 1930–1931) בוויקטוריה שבקולומביה הבריטית (כיום אוניברסיטת ויקטוריה). את לימודיה המשיכה באוניברסיטת מק'גיל בה קיבלה תואר ראשון (B.Sc)‏ (1934) ושני (1935) בפרמקולוגיה (M.Sc). בעידודו של אחד ממוריה כתבה לדוקטור יוג'ין גילינג, חוקר ידוע שאותם ימים שקד על הקמת המחלקה הפרמקולוגית באוניברסיטת שיקגו. גילינג הניח שפרנסיס היה שם של גבר והציע לקלסי משרה; במכתב עם הצעת העבודה הפנייה המפורשת הייתה ל"מר אולדהם" (שם נעוריה). קלסי הסכימה והתחילה לעבוד איתו בשנת 1936 במקביל לכתיבת דוקטורט בהנחייתו.
במהלך השנה השנייה לעבודתה, גילינג מונה על ידי מנהל המזון והתרופות האמריקאי לחקור הרעלה המונית שנגמרה במקרי מוות רבים הקשורים ב"שיקוי סולפנאמיד", תכשיר שהתבסס על סולפנאמיד. קלסי סייעה בחקירה, שהראתה כי 107 מקרי המוות נגרמו בעקבות השימוש בדי אתילן גליקול כממס ב"שיקוי" המדובר. גם בעקבות הרעלה המונית זו, שעשתה בשעתה הדים והגיעה לכדי פתרון באמצעים ביקורתיים, הוענקו ב-1938 בחוק הפדרלי "מזון, תרופות וקוסמטיקה" סמכויות חדשות ותקדימיות ל-FDA שהחל ממסד השפעתו כרשות פדרלית בעלת אמצעים, בדומה ל-FBI במשרד המשפטים אותן השנים גם כן. באותה שנה השלימה קלסי את לימודיה וקיבלה תואר דוקטור בפרמקולוגיה באוניברסיטת שיקגו. העבודה עם גילינג הובילה להתעניינותה בטרטולוגיה, ולחקר תרופות הגורמות למומים מולדים.
קורות חיים > קריירה מוקדמת ונישואים

עם סיום הדוקטורט שלה, הצטרפה קלסי לסגל אוניברסיטת שיקגו. בשנת 1942, כמו פרמקולוגים רבים אחרים, חיפשה קלסי תרופה סינתטית למלריה. כתוצאה ממחקרים אלה, גילתה קלסי כי תרופות מסוימות מסוגלות לעבור דרך מחסום השליה. בשיקגו היא פגשה את ד"ר פרימונט אליס קלסי, עמית לסגל, לו היא נישאה בשנת 1943.
קלסי קיבלה אזרחות כפולה, של קנדה וארצות הברית, בשנת 1950, על מנת להמשיך לעסוק ברפואה בארצות הברית. היא שמרה על קשר חזק לקנדה, שם היא המשיכה לבקר את אחיה הקטנים בקביעות, עד לגיל מתקדם. נוסף על הדוקטורט ברוקחות, בהיותה חברת סגל באוניברסיטת שיקגו, לקלסי הוענק תואר דוקטור לרפואה בשנת 1950. היא שילבה את עבודת ההוראה שלה עם עבודה כעורכת כתב העת של אגודת הרפואה האמריקנית במשך שנתיים. קלסי עזבה את אוניברסיטת שיקגו בשנת 1954, והחלה ללמד פרמקולוגיה באוניברסיטת דרום דקוטה; היא עברה עם בעלה ושתי בנותיהם לעיר ורמיליון שבדרום דקוטה, שם לימדה עד 1957.
קורות חיים > עבודה במנהל המזון והתרופות האמריקאי ופרשת התלידומיד

בשנת 1960 התקבלה קלסי לעבודה במנהל המזון והתרופות האמריקאי בוושינגטון. באותה תקופה היא השתייכה לצוות קטן של שבעה רופאים ורופאות במשרה מלאה וארבעה רופאים צעירים במשרה חלקית, שבדקו תרופות במנהל. אחת המשימות הראשונות שהוטלו עליה במנהל הייתה בדיקת בקשה שהוגשה על ידי ריצ'רדסון מרל בעניין התרופה תלידומיד (ששמה המסחרי היה קוואדון) כתרופת הרגעה ומשכך כאבים. בהוראות היא יועדה באופן פרטני לנשים בהריון עם בחילות בוקר. אף על פי שהתרופה כבר אושרה בקנדה, וביותר מ-20 מדינות באירופה ואפריקה, קלסי השעתה את אישור התרופה ודרשה מחקרים נוספים. למרות הלחץ מיצרן התלידומיד, קלסי התעקשה על קבלת מידע נוסף כדי להסביר מחקר אנגלי שתיעד תופעות לוואי שפגעו במערכת העצבים.
התעקשותה של קלסי כי התרופה צריכה להיבדק לפני האישור קיבלו חיזוק משמעותי בעקבות קשר שנמצא בין לידות של תינוקות מעוותים באירופה, לתלידומיד, בעקבות שימוש בתרופה של האמהות של אותם תינוקות במהלך ההריון. חוקרים גילו כי התלידומיד חצה את מחסום השליה וגרם למומים מולדים חמורים. קלסי זכתה לשבחים בעמוד הראשון של עיתון הוושינגטון פוסט כגיבורה שמנעה טרגדיה דומה בארצות הברית. מורטון מינץ, מחבר המאמר, אמר "(קלסי) מנעה את הלידה של מאות או אפילו אלפי ילדים גידמים או קטועי רגליים." קלסי התעקשה כי העוזרים שלה, וכן הממונים עליה שגיבו אותה בעמדה האיתנה שלה, גם הם ראויים לציון. כתוצאה מההתמדה של קלסי, הועברו בשנת 1962 תקנות מחמירות ומוקפדות הרבה יותר מאלה שהיו נהוגות עד לאותה תקופה.
לאחר שמורטון מינץ חשף את הסיפור ביולי 1962, התחילה מחאה ציבורית משמעותית. תיקון "קאופאובר הריס" נחקק והועבר פה אחד בקונגרס, באוקטובר 1962, לחיזוק הפיקוח על תרופות שיוצאות לשיווק בארצות הברית. לראשונה חברות נדרשו להדגים את היעילות של תרופות חדשות, לדווח על תופעות לוואי למנהל המזון והתרופות, ולקבל הסכמה מהחולים שהשתתפו במחקרים קליניים. הרפורמות בבדיקות דרשו "גבולות מחמירים לבדיקות והפצה של תרופות חדשות" כמצוין בחוק, כדי למנוע בעיות דומות. התיקונים, בשלב הראשוני, דרשו "הוכחת יעילות לפני השיווק." החוקים החדשים עברו והתקבלו ללא מחלוקת.
בעקבות אי ההסכמה שלה לאישור אמריקאי לתלידומיד, זכתה קלסי בעיטור נשיא המדינה על שירות אזרחי פדרלי נכבד, שהוענק לה על ידי הנשיא ג'ון פ' קנדי, והפכה לאישה השנייה בהיסטוריה שקיבלה עיטור זה. לאחר קבלת העיטור, קלסי המשיכה בעבודתה במנהל, שם היא מילאה תפקיד מפתח בעיצוב ואכיפת התיקונים שנכנסו לתוקף ב-1962. היא גם הפכה אחראית על ניהול המעקב אחרי בדיקת התרופות במנהל.
קורות חיים > שנותיה האחרונות

קלסי המשיכה לעבוד עבור המנהל עד לגיל 90, וזכתה לתהילה בעקבות פעולותיה. היא מונתה לתפקיד סמנכ"לית במרכז למחקר והערכת תרופות. בשנת 1995 היא מונתה לתפקיד סמנכ"לית לעניינים מדעיים ורפואיים. היא פרשה מעבודה במנהל בגיל 90, בשנת 2005, לאחר 45 שנות שירות.
בשנת 1994 נקרא על שמה בית ספר תיכון במיל ביי, קולומביה הבריטית. בשנת 2010 המנהל החל בהענקת עיטור חדש על שמה, המוענק מדי שנה. באותה שנה קלסי הייתה הראשונה שקיבלה את העיטור.
קלסי שהתה בשנותיה האחרונות עם בתה בלונדון, אונטריו, ונפטרה ב-7 באוגוסט 2015 בגיל 101, פחות מיממה לאחר שהוענק לה אות החברות במסדר קנדה.
פרסים והוקרה

1962 עיטור הנשיא לשירות אזרחי פדרלי נכבד
1963 עיטור "מפתח הזהב" לבוגרים מהפקולטה לרפואה וביולוגיה באוניברסיטת שיקגו
2000 היכל התהילה הלאומי של ארצות הברית לנשים
2001 הוכרזה למנטורית וירטואלית של אגודת הרפואה האמריקנית
2006 פרס ממכון מחקר הרפואה הלאומי בארצות הברית
2010 הזוכה הראשונה בעיטור פרנסי אולדהם קלי, פרס שיזם מנהל המזון והתרופות האמריקאי על שמה, להצטיינות ואומץ בהגנה על בריאות הציבור
2012 תואר של כבוד, דוקטור למדעים מאוניברסיטת אי ונקובר
2015 התקבלה כחברה במסדר קנדה
הערות שוליים

↑  Peritz, Ingrid (24 בנובמבר 2014), Canadian doctor averted disaster by keeping thalidomide out of the U.S., The Globe and Mail {{citation}}:  (עזרה).
| --- | --- |
בקרת זהויות :  GND: 1067468072  ISNI: 0000 0000 3525 0895  LCCN: n97034892  NTA: 13940659X  SNAC: w69s4cxq  SUDOC: 140226664  VIAF: 23879578   WorldCat (עם VIAF): 23879578
Baba Is You

| --- | --- |

 כללי
 תאריך הוצאה:  Microsoft Windows, macOS, Linux, Nintendo Switch   13 במרץ 2019   iOS, Android   22 ביוני 2021
 סוגה:  משחק חשיבה ממוחשב
 פיתוח:  Hempuli
 הוצאה לאור:  Hempuli
 ארץ מקור:  פינלנד 
 שפות:  אנגלית 
 עיצוב:  ארווי טייקרי
 הערות:  מערכת הפעלה מינימלית: Windows 7
 דרישות תוכנה
 מנוע משחק:  Multimedia Fusion 2
 מצבי משחק:  שחקן יחיד
 פלטפורמות:  Microsoft Windows   Linux   macOS   נינטנדו סוויץ'   iOS   אנדרואיד
 מדיה:  הורדה דיגיטלית
 דרישות מערכת
 מעבד:  במהירות של 2.0GHz
 זיכרון:  1GB
 כרטיס מסך:  Nvidia GeForce 6600 GT או ATI Radeon X1300 או Intel HD Graphics 3000
 מקום פנוי:  200MB
 בקרים:  מקלדת, בקר משחק
 www.hempuli.com/baba/
 
Baba Is You (בתרגום חופשי לעברית: באבא הוא אתה) הוא משחק חשיבה ממוחשב שנוצר על ידי מפתח משחקי האינדי הפיני ארווי טייקרי (משתמש גם בשם Hempuli), שיצא ב-13 במרץ 2019 למחשב האישי ולנינטנדו סוויץ'. גרסאות של המשחק ל-iOS ולאנדרואיד יצאו ביוני 2021. המשחק מתרכז סביב מניפולציה של "כללים" - המיוצגים על ידי אריחים שמילים כתובות עליהם - על מנת לאפשר לדמות השחקן, שהיא בדרך כלל באבא, להגיע ליעד מוגדר. בנובמבר 2021, הוצא למשחק עדכון חינמי בשם "Baba Make Level" שהוסיף 150 שלבים למשחק וכלי שמאפשר לשחקנים ליצור שלבים בעצמם.
מהלך המשחק

השחקן שולט בדרך כלל בדמות המכונה באבא, למעט כמה שלבים שבהם נעשה שימוש בדמויות אחרות. כל שלב מכיל אריחי מילים שונים שניתן להזיז. חלק מהאריחים הללו מתאימים לסוגים ספציפיים של אובייקטים ומכשולים על המגרש (כגון באבא עצמו, דגל המטרה, קירות, אבנים, ויצורים שאינם באבא), חלקם מהווים אופרטורים מקשרים כגון "IS" ו-"AND", ושאר האריחים מייצגים את המאפיינים של האובייקטים השונים (לדוגמה "YOU", שגורם לאובייקט להיות נשלט על ידי השחקן, "PUSH" שמאפשר לדחוף אובייקטים, "STOP" שהופך אובייקטים לבלתי ניתנים למעבר, "WIN" שמציין את המטרה של כל שלב, "DEFEAT" שמציין שמגע באובייקט מסוים יגרום לדמות השחקן להיעלם, וכן הלאה). המטרה של כל שלב היא שהשחקן יגיע למטרה על ידי מניפולציה של האריחים הללו על מנת ליצור ולשנות "כללים" שלפיהם המשחק פועל. לדוגמה, ניתן לשנות את המטרה של כל שלב על ידי העברה של האריחים "IS" ו-"WIN" לאובייקט אחר, והשחקן יכול לעבור דרך אובייקטים על ידי הסרה של האריח "STOP" מביטויים שמייצגים אותם. שלבים יכולים לכפות כללים ספציפיים בשיטות שונות, כגון הצבת אריחים בפינה כך שלא יהיה ניתן להזיז אותם. המשחק מכיל מעל 200 שלבים.
פיתוח ויציאת המשחק

הנושא של הגיים ג'אם הנורדי (אנ') בשנת 2017 היה "Not There", מה שגרם לטייקרי (תלמיד באוניברסיטת הלסינקי שפיתח בעבר משחק בסגנון מטרוידווניה בשם Environmental Station Alpha) לדמיין משחק שמבוסס על מניפולציה של אופרטורים לוגיים. הוא הסביר שתהליך היצירה של כל שלב התחיל בדרך כלל במחשבה על פתרון משעשע או מעניין לשלב, ולאחר מכן הוא ניסה להבין איך לאפשר לשחקן להגיע לפתרון הזה. טייקרי ציין כי "הרגעים המספקים ביותר במשחקי חשיבה הם אלו שמציבים בפני השחקן סיטאציות שהן פשוטות אך קשה להפנים ולהבין אותן, כך שהפתירה של הפאזל כולו נובעת מהבנה של טריק או טוויסט אלגנטי אחד." כמו בפרויקטים קודמים שלו, המשחק פותח באמצעות מולטימדיה פיוז'ן 2 ותוסף סקריפטים ללואה.
טייקרי הצהיר בשנת 2017 כי הוא מתכנן להוציא את המשחק המלא בשנת 2018, והעלה גרסת בטא של המשחק להורדה באתר itch.io. לאחר ש-Baba Is You ניצח בפסטיבל המשחקים העצמאיים במרץ 2018, חיקוי של המשחק (עם גרפיקה דומה ושם זהה לזה של המשחק המקורי) שוחרר על ידי מו"ל צרפתי ב-App Store. טייקרי עבד עם החטיבה הצרפתית של אפל כדי להסיר את האפליקציה הלא רשמית מהחנות.
Baba Is You יצא ב-13 במרץ 2019 באמצעות סטים עבור Microsoft Windows, Linux ו-macOS, ויצא גם עבור נינטנדו סוויץ' באותו היום.
עורך שלבים שמאפשר שיתוף שלבים באינטרנט ובין פלטפורמות התווסף לגרסאות המחשב ונינטנדו סוויץ' של המשחק ב-17 בנובמבר 2021, בנוסף ל-150 שלבים חדשים שנוספו באותו עדכון.
גרסאות למכשירי iOS ואנדרואיד יצאו לאור ב-22 ביוני 2021.
טייקרי כתב ב-Reddit כי שם המשחק נבחר בהשראת אפקט בובה/קיקי (אנ').
ביקורת

Baba Is You זכה במקום הראשון בגיים ג'אם הנורדי של שנת 2017. הוא זכה בפרסים בקטגוריות "משחק הסטודנטים הטוב ביותר" ו"הצטיינות בעיצוב" בפסטיבל המשחקים העצמאיים 2018. הוא היה מועמד גם לפרס "משחק האינדי הטוב ביותר" בפרסי ג'ויסטיק הזהב לשנת 2019, לפרס "משחק האינדי של השנה" בפרסי טיטניום, ולפרס "המשחק העצמאי הטוב ביותר" בטקס The Game Awards 2019. המשחק זכה גם בפרס על "הישג יוצא דופן בעיצוב משחקים" בטקס פרסי D.I.C.E ה-23. בנוסף, הוא זכה בפרס "העיצוב הטוב ביותר" וב"פרס החדשנות" בטקס Game Developers Choice Awards ה-20. גרסת המחשב של המשחק הייתה בין המשחקים החדשים הנמכרים ביותר בסטים בחודש מרץ 2019.
לפי אתר Metacritic, ‏Baba Is You קיבל "ביקורות חיוביות בדרך כלל", כאשר לגרסה למחשב ניתן ציון משוקלל של 87 מתוך מאה והגרסה לנינטנדו סוויץ' קיבלה ציון משוקלל של 84. המשחק זכה לביקורות חיוביות בקרב מבקרים, כאשר חלקם אף קראו לו אחד מבין משחקי החשיבה הטובים ביותר אי פעם. רמת הקושי של המשחק הייתה נושא מפלג בין המבקרים, כאשר חלקם נהנו מרמת הקושי הגבוהה שלטעמם מוסיפה קסם למשחק, בעוד שאחרים ציינו שרמת הקושי לא אחידה ושלעיתים היא יותר מתסכלת מאשר שהיא מהנה.
ביאורים

↑  בתרגום לעברית: "לא שם"
↑  לפי ההכנסות הכוללות בשבועיים הראשונים שבהם המשחק נמכר.
יאיר פנטילט

יאיר פנטילט (10 בינואר 1939 – 23 במרץ 2022) היה רץ ישראלי, אלוף ושיאן ישראל בריצות בינוניות בשנות ה-60. היה לאתלט הישראלי הראשון שירד מ-4 דקות בריצת 1500 מטר (מדידה ידנית).
פנטילט ייצג את ישראל באולימפיאדה (רומא 1960), בארבע מכביות ובשלושה כינוסי הפועל.
ביוגרפיה

פנטילט נולד בתל אביב. הוא התאמן במועדון מכבי תל אביב, בהדרכתו של אברהם גרין. בשנת 1957 לקח חלק במשחק דרבי במסגרת ידידותית במדי קבוצת הכדורגל של מכבי תל אביב, במהלכו ניצחה מכבי 6–0. פנטילט הבקיע את אחד השערים.
ביוגרפיה > 1959

בתחרות שנערכה באתונה, יוון במאי 1959 סיים פנטילט במקום שלישי בריצת 800 מטר בשיא ישראלי חדש של 1:57.6 דקות, שיפור לשיא בן 7 השנים של אריה גליק (1:59.7 דקות).
ביוגרפיה > 1959 > אלוף ישראל

באליפות ישראל שנערכה בראשון לציון ביוני אותה שנה הוא זכה בשתי מדליות, זהב וארד. מדליית זהב ראשונה בקריירה שלו, בריצת 800 מטר בתוצאה של 2:01.1 דקות, לפני בנימין סדק מהפועל גן שמואל (2:02.3 דקות) ועמוס גלעד מהפועל גינוסר (2:05.3 דקות). מדליית ארד בריצת 1500 מטר בתוצאה של 4:13.8 דקות, אחרי יוסף סלמה ממכבי חיפה (4:10.9 דקות) וזונדל סדק מהפועל גן שמואל (4:11.0 דקות).
ביוגרפיה > 1960

בתחרות שנערכה ב-11 ביוני 1960 קבע בריצת 800 מטר שיא ישראלי חדש של 1:56.5 דקות. שבועיים לאחר מכן, באליפות ישראל שנערכה בתחילת יולי הוא זכה בשתי מדליות אישיות, זהב וכסף. מדליית זהב בריצת 800 מטר בתוצאה של 1:58.4 דקות, לפני קוטנר מהפועל נוף ים (2:02.2 דקות) והכהן ממכבי חיפה (2:05.0 דקות). מדליית כסף, בריצת 400 מטר בתוצאה של 51.5 שניות, אחרי אלימלך שוחט מהפועל דליה (50.9 שניות) ולפני הכהן (53.8 שניות).
ביוגרפיה > 1960 > השתתפות באולימפיאדת רומא

באולימפיאדת רומא (1960) סיים פנטילט במקום 34, בריצת 1500 מטר בשיא ישראלי חדש של 3:59.8 דקות (זמן אלקטרוני - 4:00.14 דקות) ובמקום 44, בריצת 800 מטר בשיא ישראלי חדש של 1:54.7 דקות (זמן אלקטרוני - 1:54.86 דקות).
ביוגרפיה > 1963

בתחרות שנערכה במכון וינגייט ב-10 באוגוסט 1963 קבע פנטילט בריצת 1500 מטר שיא ישראלי חדש של 3:56.2 דקות.
ביוגרפיה > 1965 > מדליית ארד במכביה

בתחרויות האתלטיקה של המכביה השביעית שנערכו באוגוסט 1965 הוא זכה במדליית ארד בריצת 1500 מטר, בתוצאה של 3:56.4 דקות, אחרי ריי רוזמן מבריטניה שקבע שיא מכביה חדש של 3:51.2 דקות ולוי מארצות הברית (3:54.3 דקות).
ביוגרפיה > 1967

בתחרות שנערכה בלונדון בריטניה ב-5 באוגוסט 1967 סיים פנטילט במקום רביעי בריצת 1500 מטר, בשיא ישראלי חדש של 3:52.4 דקות, שיא זה החזיק מעמד שנתיים ונשבר על ידי יובל וישניצר (3:43.3 דקות). שבוע לאחר מכן, בתחרות שנערכה בברייטון בריטניה ב-10 באוגוסט הוא סיים במקום שלישי בריצת 800 מטר, בשיא ישראלי חדש של 1:51.3 דקות. שיא זה החזיק מעמד כ-9 שנים ונשבר על ידי דוד לאוגומר בן ה-15 (1.50.8 דקות).